
Τετάρτη, 07 Οκτωβρίου2026

ΔΕΛΤΙΟ ΤΥΠΟΥ

Θάνατος λουόμενου στον Κόκκινο Πύργο Ηρακλείου - Συνέχεια ενημερώσεων αναφορικά με τον εντοπισμό 31 αλλοδαπών στους Καλούς Λιμένες και αναφορικά με τον εντοπισμό και τη διάσωση 44 αλλοδαπών στους Καλούς Λιμένες – Εντοπισμός 40 αλλοδαπών στην Ιεράπετρα – Τραυματισμός εργαζομένου σε ναυπηγείο στον Σκαραμαγκά


	Τις μεσημβρινές ώρες σήμερα, ενημερώθηκε ο Λιμενικός Σταθμός Κόκκινου Πύργου για την ανάσυρση 79χρονου αλλοδαπού (υπηκόου Γερμανίας), χωρίς τις αισθήσεις του, από τη θαλάσσια περιοχή της παραλίας «ΚΟΜΟΣ» του Δήμου Φαιστού. Στον 79χρονο αρχικά παρασχέθηκαν οι πρώτες βοήθειες με καρδιοπνευμονική αναζωογόνηση (ΚΑΡΠΑ) από ναυαγοσώστη, ενώ στη συνέχεια, ο ανωτέρω διακομίστηκε με ασθενοφόρο όχημα του ΕΚΑΒ στο Κέντρο Υγείας Μοιρών, όπου διαπιστώθηκε ο θάνατός του. Από τον Λιμενικό Σταθμό Κόκκινου Πύργου που διενεργεί την προανάκριση, παραγγέλθηκε η διενέργεια νεκροψίας νεκροτομής.

*****

Συνέχεια ενημέρωσης:
Αναφορικά με τον εντοπισμό 31 αλλοδαπών στην παραλία του οικισμού Λέντας Δήμου Γόρτυνας, τις απογευματινές ώρες χθες, συνελήφθη ένας 15χρονος αλλοδαπός (υπήκοος Ν. Σουδάν) εξ’ αυτών, για παράβαση του άρθρου 83 του Ν. 3386/2005 «Παράνομη είσοδος στη χώρα», του άρθρου 25 του Ν. 5038/23 «Διευκόλυνση» και του άρθρου 306 του Π.Κ. «Έκθεση», καθώς αναγνωρίστηκε από τους υπόλοιπους αλλοδαπούς επιβαίνοντες της λέμβου ως ο διακινητής τους. Σύμφωνα με τους αλλοδαπούς εκκίνησαν τις βραδινές ώρες της 04.10.2026 από την περιοχή Τομπρούκ της Λιβύης, καταβάλλοντας έκαστος χρηματικά ποσά μεταξύ 13.000 και 15.000 δηναρίων Λιβύης, για τη μεταφορά τους στην Ελλάδα. 

*****

Συνέχεια ενημέρωσης:
Αναφορικά με τον εντοπισμό 44 αλλοδαπών στη θαλάσσια περιοχή 44 ν.μ. νότια-νοτιοανατολικά των Καλών Λιμένων, τις απογευματινές ώρες σήμερα, συνελήφθη ένας 15χρονος αλλοδαπός (υπήκοος Ν. Σουδάν) εξ’ αυτών, για παράβαση του άρθρου 83 του Ν. 3386/2005 «Παράνομη είσοδος στη χώρα», του άρθρου 25 του Ν. 5038/23 «Διευκόλυνση» και του άρθρου 306 του Π.Κ. «Έκθεση», καθώς αναγνωρίστηκε από τους υπόλοιπους αλλοδαπούς επιβαίνοντες της λέμβου ως ο διακινητής τους. Σύμφωνα με τους αλλοδαπούς εκκίνησαν τις βραδινές ώρες της 04.10.2026 από την περιοχή Τομπρούκ της Λιβύης, καταβάλλοντας έκαστος το χρηματικό ποσό των 14.000 δηναρίων Λιβύης, για τη μεταφορά τους στην Ελλάδα. 


*****

Τις πρωινές ώρες σήμερα, ενημερώθηκε η Λιμενική Αρχή της Ιεράπετρας για την ύπαρξη αλλοδαπών στην παραλία του Καλού Νερού Σητείας. Στην περιοχή μετέβησαν στελέχη Λ.Σ.-ΕΛ.ΑΚΤ., όπου εντόπισαν 40 αλλοδαπούς (37 άνδρες, 2 γυναίκες και 1 ανήλικη), οι οποίοι οδηγήθηκαν με λεωφορείο σε χώρο φιλοξενίας του Δήμου Ιεράπετρας. Προανάκριση διενεργείται από το Λιμεναρχείο Ιεράπετρας.

*****

Τις πρωινές ώρες σήμερα, ενημερώθηκε το Α' Λιμενικό Τμήμα Σκαραμαγκά του Κεντρικού Λιμεναρχείου Ελευσίνας, για τον τραυματισμό ενός 50χρονου ημεδαπού, εργαζόμενου σε ιδιωτικό ναυπηγείο στον Σκαραμαγκά. Ο ανωτέρω τραυματίστηκε στο δεξί χέρι, κατά την εκτέλεση εργασιών με χειρισμό αερόκλειδου. Ο τραυματίας μετέβη σε ιδιωτική κλινική, για παροχή ιατρικής περίθαλψης. Προανάκριση διενεργείται από τη Λιμενική Αρχή του Σκαραμαγκά.

